CELEX: 32005R2103
Language: lv
Date: 2005-12-12 00:00:00
Title: Padomes Regula (EK) Nr. 2103/2005 ( 2005. gada 12. decembris ), ar ko groza Regulu (EK) Nr. 3605/93 attiecībā uz statistikas datu kvalitāti sakarā ar pārmērīga budžeta deficīta novēršanas procedūru

22.12.2005   
            
            
               LV
            
            
               Eiropas Savienības Oficiālais Vēstnesis
            
            
               L 337/1
            
         
      PADOMES REGULA (EK) Nr. 2103/2005
   (2005. gada 12. decembris),
   ar ko groza Regulu (EK) Nr. 3605/93 attiecībā uz statistikas datu kvalitāti sakarā ar pārmērīga budžeta deficīta novēršanas procedūru
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 104. panta 14. punkta trešo apakšpunktu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   ņemot vērā Eiropas Centrālās bankas atzinumu (2),
   tā kā:
   
               (1)
            
            
               Komisijai ir jānodrošina statistikas dati, ko izmanto, piemērojot Protokolu par pārmērīga budžeta deficīta novēršanas procedūru, kas pievienots Eiropas Kopienas dibināšanas līgumam. Komisija pati neapkopo datus, bet paļaujas uz ziņojumiem, ko saskaņā ar minētā protokola 3. pantu apkopo un iesniedz valstu iestādes.
            
         
               (2)
            
            
               Šajā sakarā Komisijas statistiskās funkcijas tās vārdā konkrēti veic Eurostat. Komisijas Lēmumā 97/281/EK (1997. gada 21. aprīlis) par Eurostat lomu saistībā ar Kopienas statistikas apkopošanu (3) ir paredzēts, ka Eurostat kā Komisijas struktūrvienībai, kas atbild par Komisijas uzdoto Kopienas statistikas sagatavošanas uzdevumu izpildi, ir jāveic uzdevumi saskaņā ar objektivitātes, ticamības, būtiskuma, izmaksu efektivitātes, statistikas konfidencialitātes un pārskatāmības principiem. Valstu un Kopienas statistikas iestādēm, īstenojot Komisijas ieteikumu (2005. gada 25. maijs) par valsts un Kopienas statistikas iestāžu neatkarību, integritāti un atbildību, būtu jāveicina profesionālās neatkarības princips, resursu pietiekamība un statistikas datu kvalitāte.
            
         
               (3)
            
            
               Padomes Regula (EK) Nr. 3605/93 (1993. gada 22. novembris) par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru (4) ietver attiecīgas definīcijas, ko izmantot pārmērīga budžeta deficīta novēršanas procedūras sakarā, un nosaka grafiku, kā dalībvalstis dara zināmu Komisijai par valsts gada budžeta deficītu un valsts parādu, un citus valsts gada datus. Šīs regulas pašreizējā redakcijā nav noteikumu par dalībvalstu iesniegto datu kvalitātes vērtējumu vai par Komisijas apkopotu datu sniegšanu.
            
         
               (4)
            
            
               Padome (ECOFIN) pēc Komisijas priekšlikuma 2003. gada 18. februārī pieņēma Paraugprakses kodeksu datu apkopošanai un pārskatu sniegšanai pārmērīga budžeta deficīta novēršanas procedūras sakarā, tiecoties gan dalībvalstīm, gan Komisijai procedūras padarīt skaidrākas un vienkāršākas, apkopojot un iesniedzot valdības sektora kontu datus saskaņā ar Eiropas kontu sistēmu 1995 (EKS 95) (5), un jo īpaši – datus par valsts budžeta deficītu un valsts parādu pārmērīga budžeta deficīta procedūras sakarā.
            
         
               (5)
            
            
               Atskaišu datu termiņu pārskatīšanai pārmērīga budžeta deficīta novēršanas procedūras sakarā būtu jānodrošina pilnīga atbilstība termiņiem EKS datu pārsūtīšanas programmā (6) par valsts izdevumiem un ieņēmumiem, finanšu bilanci, finansiāliem darījumiem un ceturkšņa un ikgadējiem parādiem. Datu pārskatu iesniegšanas termiņus pārskata, lai dalībvalstīm atvieglinātu pienākumu iesniegt datu pārskatus, un nākotnē tas nozīmēs dažus grozījumus EKS 95 datu pārsūtīšanas programmā, ko veiks, izmantojot Komisijas regulu.
            
         
               (6)
            
            
               Budžeta uzraudzības ticamība ir būtiski atkarīga no ticamiem budžeta statistikas datiem. Ir ļoti svarīgi, lai dati, kurus saskaņā ar Regulu (EK) Nr. 3605/93 iesniedz dalībvalstis un kurus Komisija saskaņā ar protokolu dara zināmus Padomei, būtu kvalitatīvi.
            
         
               (7)
            
            
               Ir konkrēti jānorāda, kādus pasākumus veiks, lai uzlabotu faktisko valsts datu pārskatu kvalitāti pārmērīga budžeta deficīta novēršanas procedūras sakarā, balstoties uz uzkrāto paraugpraksi, un Padomei un Komisijai ļaujot pildīt to pienākumus saskaņā ar Līgumu. Kvalitātes vērtējuma pamatfaktori ir izklāstīti Eiropas Statistikas sistēmas Kvalitātes deklarācijā, ko 2001. gada septembrī pieņēmusi Statistikas programmu komiteja.
            
         
               (8)
            
            
               Ievērojot Līguma 5. pantā izklāstīto proporcionalitātes principu, pasākumi, kas šajā regulā ir paredzēti, lai sasniegtu mērķi – stiprināt pārmērīga budžeta deficīta novēršanas procedūras sakarā iesniegto datu kvalitātes statistisko pārraudzību –, neparedz neko vairāk par to, kas vajadzīgs, lai sasniegtu šo mērķi.
            
         
               (9)
            
            
               Budžeta statistikas apkopošanu nosaka Padomes Regulā (EK) Nr. 322/97 (1997. gada 17. februāris) par Kopienas statistiku (7) izklāstītie principi, jo īpaši objektivitātes, ticamības, būtiskuma un pārskatāmības princips.
            
         
               (10)
            
            
               
                  Eurostat Komisijas vārdā ir atbildīgs par tādu datu kvalitātes novērtēšanu un tādu datu sagatavošanu, kurus saskaņā ar Komisijas Lēmumu 97/281/EK izmanto pārmērīgas budžeta deficīta novēršanas procedūrā.
            
         
               (11)
            
            
               Lai nodrošinātu gan dalībvalstu iesniegto faktisko datu, gan saskaņā ar EKS 95 sastādīto valdības sektora ietverto apakšsektoru kontu kvalitāti, Komisijai un dalībvalstu statistikas iestādēm būtu jāuztur pastāvīgs dialogs. Šajā nolūkā Komisija var regulāri veikt gan ar dialogu saistītus, gan iespējamus metodoloģijas izpētes apmeklējumus, tādējādi pastiprināti uzraugot iesniegtos datu pārskatus un panākot nepārtrauktu datu kvalitātes nodrošinājumu. Dalībvalstīm ir nekavējoties jānodrošina Komisijai pieeja informācijai. Parasti būtu jāveic ar dialogu saistīti apmeklējumi. Metodoloģijas izpētes apmeklējumi būtu jāveic vienīgi tādos gadījumos, ja Komisija (Eurostat) konstatē būtiskus ar datu kvalitāti saistītus riska faktorus vai iespējamas problēmas, īpaši attiecībā uz datu apstrādē piemērotajām metodēm, koncepcijām un klasifikācijām, kas lietotas, sagatavojot datus, kurus dalībvalstīm ir pienākums iesniegt. Šos iespējamos metodoloģijas izpētes apmeklējumus īstenos, pamatojoties uz informācijas apmaiņu starp visiem atbilstīgajiem forumiem, jo īpaši ar Ekonomikas un finanšu lietu komiteju.
            
         
               (12)
            
            
               Dalībvalstīm ir jāatjaunina un jāpublicē, un jāiesniedz Komisijai detalizēti apraksti par metodēm, procedūrām un avotiem, ko tās izmanto, apkopojot faktiskos datus par budžeta deficītu un parādu, un saskaņā ar EKS 95 sastādītos valdības sektora ietvertos apakšsektoru kontus.
            
         
               (13)
            
            
               Ja rodas šaubas par valsts darījumu uzskaites pareizību vai arī sarežģītos gadījumos, vai gadījumos, kas rada vispārēju ieinteresētību, Komisijai (Eurostat) tūlīt ir jāpieņem lēmumi saskaņā ar Padomes Regulu (EK) Nr. 2223/96.
            
         
               (14)
            
            
               Noteikumi, kas reglamentē to, kā datus sniedz Komisija (Eurostat), ir jāprecizē, ņemot vērā datu sniegšanas termiņu, kā arī iespējamas atrunas un grozījumus.
            
         
               (15)
            
            
               Datu iesniegšanas apjomam ir jābūt samērojamam ar datiem, kurus dalībvalstis jau sniedz. Vispārīgi izsakoties, Regula (EK) Nr. 3605/93 ir jāatjaunina, ņemot vērā pieredzi, kas gūta, īstenojot Paraugprakses kodeksu.
            
         
               (16)
            
            
               Tādēļ Regula (EK) Nr. 3605/93 būtu attiecīgi jāgroza,
            
         IR PIEŅĒMUSI ŠO REGULU.
   1. pants
   Regulu (EK) Nr. 3605/93 ar šo groza šādi:
   
               1)
            
            
               Regulas 3. pantu aizstāj ar šādu tekstu:
               “3. pants
               1.   Plānotais valsts budžeta deficīts un plānotais valsts parāds ir skaitļi, ko dalībvalstis nosaka kārtējam gadam. Tās ir visjaunākās oficiālās prognozes, kurās ņemti vērā jaunākie budžeta lēmumi, kā arī ekonomikas attīstība un tās perspektīvas. Tie būtu jāsagatavo tik īsu laiku pirms datu iesniegšanas termiņa, cik vien iespējams.
               2.   Faktiskie valsts budžeta deficīta un valsts parāda skaitļi ir iepriekšējā gada aptuveni, provizoriski, daļēji pabeigti vai gala rezultāti. Plānotiem datiem un faktiskiem datiem jāveido saskanīgas laika rindas atbilstīgi definīcijām un koncepcijām.”
            
         
               2)
            
            
               Regulas 4. panta 1., 2. un 3. punktu aizstāj ar šādu tekstu:
               “1.   Sākot ar 1994. gadu, dalībvalstis divreiz gadā iesniedz Komisijai datus par plānoto un faktisko valsts budžeta deficītu un valsts parādu, pirmoreiz līdz kārtējā gada (n gada) 1. aprīlim un otrreiz – līdz n gada 1. oktobrim.
               Dalībvalstis informē Komisiju par tām valsts iestādēm, kuras ir atbildīgas par datu iesniegšanu sakarā ar pārmērīga budžeta deficīta procedūru.
               2.   Dalībvalstis līdz n gada 1. aprīlim:
               
                           —
                        
                        
                           ziņo Komisijai par savu plānoto budžeta deficītu n gadam, par precizētu sava faktiskā budžeta deficīta kalkulāciju n-1 gadam un par savu faktisko budžeta deficītu n-2 gadam, n-3 gadam un n-4 gadam,
                        
                     
                           —
                        
                        
                           vienlaicīgi Komisijai iesniedz plānotos datus par n gadu un faktiskos datus par attiecīgo valsts budžeta norēķinu deficītu n-1, n-2, n-3 un n-4 gadā saskaņā ar attiecīgā valstī vispārpieņemto definīciju, kā arī skaitļus, kas izskaidro pāreju no valsts budžeta norēķinu deficīta uz valsts budžeta deficītu apakšsektorā S.1311,
                        
                     
                           —
                        
                        
                           vienlaicīgi Komisijai iesniedz faktiskos datus par n-1, n-2, n-3 un n-4 gadu saskaņā ar attiecīgām darba bilancēm, kā arī skaitļus, kas izskaidro pāreju no katra valsts apakšsektora darba bilances uz valsts budžeta deficītu apakšsektoros S.1312, S.1313 un S.1314,
                        
                     
                           —
                        
                        
                           ziņo Komisijai par plānoto valsts parāda apjomu n gada beigās, kā arī faktisko valsts parādu n-1, n-2, n-3 un n-4 gada beigās,
                        
                     
                           —
                        
                        
                           vienlaicīgi Komisijai iesniedz skaitļus par n-1, n-2, n-3 un n-4 gadu, ar kuriem izskaidro valsts budžeta deficīta segumu un pārējos attiecīgos faktorus, kas ietekmē valsts parāda līmeņa variācijas apakšsektoros.
                        
                     3.   Dalībvalstis līdz n gada 1. oktobrim iesniedz ziņo Komisijai par:
               
                           —
                        
                        
                           precizēto plānoto valsts budžeta deficītu n gadam un faktisko valsts budžeta deficītu n-1, n-2, n-3 un n-4 gadā, ievērojot 2. punkta otrā un trešā ievilkuma prasības,
                        
                     
                           —
                        
                        
                           precizēto n gada beigās plānoto valsts parādu un faktisko valsts parādu n-1, n-2, n-3 un n-4 gada beigās, ievērojot 2. punkta piektajā ievilkuma prasības.”
                        
                     
         
               3)
            
            
               Regulas 7. un 8. pantu aizstāj ar šādu tekstu:
               “7. pants
               1.   Dalībvalstis informē Komisiju par katru būtisku iepriekš iesniegto faktiskā un plānotā valsts budžeta deficīta un parāda datu pārskatīšanu, līdzko to konstatē.
               2.   Būtisku iepriekš iesniegto faktiskā budžeta deficīta un parāda datu pārskatīšanu pienācīgi dokumentē. Jebkurā gadījumā par pārskatīšanām, kuru rezultātā vērtības pārsniedz attiecīgā Līguma protokolā dotās atsauces vērtības, vai pārskatīšanām, kuru rezultātā dalībvalsts dati vairs nepārsniedz atsauces vērtības, ir jāziņo un tās ir pienācīgi jādokumentē.
               8. pants
               Dalībvalstis publicē faktiskos datus par budžeta deficītu un parādu, kā arī citus datus par iepriekšējiem gadiem, kuri saskaņā ar 4., 5., 6. un 7. pantu ir iesniegti Komisijai.”
            
         
               4)
            
            
               Pēc 8. panta iekļauj šādas iedaļas:
               “2.a   IEDAĻA
               DATU KVALITĀTE
               8.a pants
               1.   Komisija (Eurostat) regulāri vērtē gan dalībvalstu iesniegto faktisko datu kvalitāti, gan saskaņā ar EKS 95 sastādīto valdības sektora ietverto apakšsektoru kontu kvalitāti (turpmāk – “valdības konti”). Faktisko datu kvalitāte ir statistikas datu atbilstība uzskaites noteikumiem, to pilnīgums, ticamība, savlaicīgums un konsekvence. Novērtējumā uzmanību pievērsīs tādām jomām kā valdības sektora definēšana, valsts veikto darījumu un saistību klasifikācija, kā arī ieraksta laiks.
               2.   Dalībvalstis Komisiju (Eurostat) cik drīz vien iespējams nodrošina ar attiecīgo statistisko informāciju, kas vajadzīga datu kvalitātes vērtējumam, neskarot statistikas konfidencialitātes noteikumus Regulā (EK) Nr. 322/97.
               “Statistiskā informācija”, kas minēta pirmajā daļā, būtu jāierobežo līdz informācijai, kas noteikti nepieciešama, lai pārbaudītu atbilstību EKS noteikumiem. Jo īpaši statistiskā informācija nozīmē:
               
                           —
                        
                        
                           nacionālo kontu dati,
                        
                     
                           —
                        
                        
                           apraksti,
                        
                     
                           —
                        
                        
                           
                              EDP paziņošanas tabulas,
                        
                     
                           —
                        
                        
                           paziņojumiem pievienotās papildu aptaujas un skaidrojumi.
                        
                     Aptauju formātu nosaka Komisija (Eurostat) pēc konsultēšanās ar Monetārās, finanšu un maksājumu bilances statistikas komiteju (turpmāk – CMFB), kas izveidota ar Padomes Lēmumu 91/115/EEK (*).
               3.   Komisija (Eurostat) regulāri iesniedz ziņojumus Eiropas Parlamentam un Padomei par dalībvalstu iesniegto faktisko datu kvalitāti. Ziņojumi attiecas uz dalībvalstu iesniegto faktisko datu vispārējo novērtējumu no uzskaites noteikumu ievērošanas, pilnīguma, ticamības, savlaicīguma un datu konsekvences viedokļa.
               8.b pants
               1.   Dalībvalstis iesniedz Komisijai (Eurostat) detalizētus to metožu, procedūru un avotu aprakstus, ko tās izmanto, apkopojot datus par faktisko budžeta deficītu un parādu, un valdības kontiem.
               2.   Aprakstus sagatavo saskaņā ar pamatnostādnēm, ko Komisija (Eurostat) pieņēmusi pēc apspriešanās ar CMFB.
               3.   Pēc tam, kad pārskatītas metodes, procedūras un avoti, ko dalībvalstis izmanto, apkopojot statistikas datus, aprakstus atjaunina.
               4.   Dalībvalstis publicē šos aprakstus.
               5.   Šā panta 1., 2., un 3. punktā minētos jautājumus var risināt 8.d pantā minētajos apmeklējumos.
               8.c pants
               1.   Ja rodas šaubas par EKS 95 uzskaites noteikumu īstenošanas pareizību, attiecīgā dalībvalsts lūdz skaidrojumu Komisijai (Eurostat). Komisija (Eurostat) tūlīt izskata jautājumu un dara zināmu skaidrojumu attiecīgai dalībvalstij un – vajadzības gadījumā – CMFB.
               2.   Ja gadījums pēc Komisijas vai attiecīgas dalībvalsts viedokļa ir sarežģīts vai rada vispārēju ieinteresētību, Komisija (Eurostat) pirms lēmuma pieņemšanas apspriežas ar CMFB. Komisija (Eurostat) lēmumus publicē līdz ar CMFB atzinumu, neskarot statistikas konfidencialitātes noteikumus Regulā (EK) Nr. 322/97.
               8.d pants
               Komisija (Eurostat) nodrošina pastāvīgu dialogu ar dalībvalstu statistikas iestādēm. Šajā nolūkā Komisija (Eurostat) visās dalībvalstīs regulāri veiks ar dialogu saistītus, kā arī iespējamus metodoloģijas izpētes apmeklējumus. Metodoloģijas izpētes apmeklējumi būtu jāveic vienīgi tādos gadījumos, ja atklāti būtiski ar datu kvalitāti saistīti riska faktori vai iespējamas problēmas, īpaši attiecībā uz metodēm, koncepcijām un klasifikācijām, kas lietotas, sagatavojot datus, kurus dalībvalstīm ir pienākums iesniegt.
               Ar dialogu saistīti apmeklējumi ir paredzēti, lai pārskatītu iesniegtos datus, analizētu metodoloģijas jautājumus, diskutētu par statistikas procesu un avotu aprakstiem un novērtētu atbilstību uzskaites noteikumiem. Ar dialogu saistīti apmeklējumi būtu jāizmanto, lai atklātu riska faktorus vai iespējamas problēmas iesniegto datu kvalitātes sakarā. Metodoloģijas izpētes apmeklējumi ir paredzēti, lai uzraudzītu iesniegto faktiskos datus apliecinošo valdības kontu aprēķināšanas procesus un lai izdarītu detalizētus secinājumus par iesniegto datu kvalitāti, kā noteikts 8.a panta 1. punktā. Metodoloģijas izpētes apmeklējumos nebūtu jāiziet ārpus tīri statistiskās sfēras robežām. Tas būtu jāņem vērā, veidojot 8.e pantā minēto delegāciju sastāvu.
               Organizējot ar dialogu saistītus apmeklējumus un metodoloģijas izpētes apmeklējumus, Komisija (Eurostat) attiecīgām dalībvalstīm pārsūta savus provizoriskus secinājumus, lai tās varētu izteikt komentārus.
               8.e pants
               1.   Veicot metodoloģijas izpētes apmeklējumus dalībvalstīs, Komisija (Eurostat) var lūgt citu dalībvalstu brīvprātīgi ieteiktu nacionālo kontu ekspertu, kā arī citu Komisijas departamentu ierēdņu palīdzību.
               Nacionālo kontu ekspertu sarakstu, kuriem Komisija var lūgt palīdzību, sastādīs, pamatojoties uz priekšlikumiem, ko Komisijai iesūtījušas valstu iestādes, kuru atbildībā ir ziņošana par pārmērīgu deficītu.
               2.   Dalībvalstis veic visus vajadzīgos pasākumus, lai sekmētu metodoloģijas izpētes apmeklējumus. Tiem būtu jāaprobežojas ar apmeklējumiem valsts iestādēs, kuras ir saistītas ar datu sniegšanu sakarā ar pārmērīga budžeta deficīta procedūru. Tomēr dalībvalstis nodrošina, lai to dienesti, kas ir tieši vai netieši iesaistīti valsts bilanču un parāda dokumentu gatavošanā, un vajadzības gadījumā valsts iestādes, kam uzlikta funkcionāla atbildība par valsts bilances kontroli, Komisijas ierēdņiem vai citiem 1. punktā minētiem ekspertiem sniegtu vajadzīgo palīdzību pienākumu izpildē, tostarp nodrošinot pieeju dokumentiem, lai apliecinātu iesniegtos datus par faktisko deficītu un parādu, un valdības kontiem. Attiecīgās valsts statistikas sistēmas konfidenciālus datus sniedz tikai Komisijai (Eurostat).
               Neskarot dalībvalstu vispārīgo pienākumu veikt visus nepieciešamos pasākumus, lai atvieglotu metodoloģijas izpētes apmeklējumus, pirmajā daļā minētie Eurostat sarunu dalībnieki metodoloģijas izpētes apmeklējumiem katrā dalībvalstī ir tie dienesti, kuru atbildībā ir ziņošana par pārmērīgu budžeta deficītu.
               3.   Komisija (Eurostat) nodrošina to, ka ierēdņi un eksperti, kas piedalās šajos apmeklējumos, atbilst visiem kritērijiem attiecībā uz tehnisko kompetenci, profesionālo neatkarību un konfidencialitātes principa ievērošanu.
               8.f pants
               Komisija (Eurostat) ziņo Ekonomikas un finanšu lietu komitejai par dialoga un metodoloģijas izpētes apmeklējumos konstatētiem faktiem, pievienojot jebkādus attiecīgo dalībvalstu komentārus par tiem. Šos ziņojumus līdz ar iespējamiem attiecīgas dalībvalsts komentāriem pēc pārsūtīšanas Ekonomikas un finanšu lietu komitejai publicē, neskarot statistikas konfidencialitātes noteikumus Regulā (EK) Nr. 322/97.
               2.b   IEDAĻA
               KOMISIJAS SNIEGTIE DATI
               8.g pants
               1.   Komisija (Eurostat) trīs nedēļu laikā pēc pārskatu sniegšanas termiņa, kas noteikts 4. panta 1. punktā, vai pēc 7. panta 1. punktā paredzētās datu pārskatīšanas paziņo faktiskos datus par valsts budžeta deficītu un valsts parādu, lai piemērotu Protokola par pārmērīga budžeta deficīta novēršanas procedūru. Datus paziņo, tos publicējot.
               2.   Ja kāda dalībvalsts šos datus nav sniegusi, Komisija (Eurostat) neaizkavē faktisko datu apkopošanu par dalībvalstu valsts budžeta deficītu un valsts parādu.
               8.h pants
               1.   Komisija (Eurostat) var sniegt atrunu par dalībvalstu iesniegto faktisko datu kvalitāti. Komisija (Eurostat) paziņo attiecīgajai dalībvalstij un Ekonomikas un finanšu lietu komitejas priekšsēdētājam par atrunu, kuru tā gatavojas izteikt un publicēt, ne vēlāk kā trīs darba dienas pirms plānotās publicēšanas dienas. Ja jautājumu pēc datu un atrunas publikācijas atrisina, tūlīt pēc tam publicē atrunas atsaukumu.
               2.   Komisija (Eurostat) var labot dalībvalstu iesniegtos faktiskos datus un ziņot labotos datus, pamatojot izdarītos labojumus, ja ir pierādījums tam, ka dalībvalstu iesniegtie faktiskie dati neatbilst 8.a panta 1. punktā izvirzītām prasībām. Ne vēlāk kā trīs darba dienas pirms plānotās publicēšanas dienas Komisija (Eurostat) paziņo attiecīgajai dalībvalstij un Ekonomikas un finanšu lietu komitejas priekšsēdētājam iesniedz labotos datus, kā arī labojuma izdarīšanas pamatojumu.
               2.c   IEDAĻA
               VISPĀRĪGI NOTEIKUMI
               8.i pants
               1.   Dalībvalstis nodrošina, ka faktiskos datus, ko iesniedz Komisijai, sniedz saskaņā ar Padomes Regulas (EK) Nr. 322/97 10. pantā noteiktajiem principiem. Šajā sakarā valstu statistikas iestāžu pienākums ir nodrošināt iesniegto datu atbilstību 1. un 2. pantam, kā arī EKS 95 uzskaites pamatnoteikumiem.
               2.   Dalībvalstis veic visus vajadzīgos pasākumus, lai nodrošinātu, ka ierēdņi, kas atbild par faktisko datu iesniegšanu Komisijai un valdības sektora kontu sastādīšanu, to dara saskaņā ar Regulas (EK) Nr. 322/97 10. pantā noteiktajiem principiem.
               8.j pants
               Gadījumā, ja tiek veikta EKS 95 pārskatīšana vai metodoloģijas grozījumi, par ko jālemj Eiropas Parlamentam un Padomei vai Komisijai saskaņā ar Līgumā un Regulā (EK) Nr. 2223/96 paredzēto kompetenci un procedūru, Komisija 1., 2. un 4. pantā ievieš jaunas atsauces attiecībā uz EKS 95.”
            
         2. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2005. gada 12. decembrī
      
         
            Padomes vārdā —
         
            priekšsēdētājs
         
         J. STRAW
         
      
   
   
      (1)  Atzinums sniegts 2005. gada 23. jūnijā (Oficiālajā Vēstnesī vēl nav publicēts).
   
      (2)  OV C 116, 18.5.2005., 11. lpp.
   
   
      (3)  OV L 112, 29.4.1997., 56. lpp.
   
   
      (4)  OV L 332, 31.12.1993., 7. lpp. Regulā jaunākie grozījumi izdarīti ar Komisijas Regulu (EK) Nr. 351/2002 (OV L 55, 26.2.2002., 23. lpp.).
   
      (5)  Padomes Regula (EK) Nr. 2223/96 (1996. gada 25. jūnijs) par Eiropas nacionālo un reģionālo kontu sistēmu Kopienā (OV L 310, 30.11.1996., 1. lpp.). Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 1267/2003 (OV L 180, 18.7.2003., 1. lpp.).
   
      (6)  
   
               —
            
            
               Komisijas Regula (EK) Nr. 264/2000 (2000. gada 3. februāris) par Padomes Regulas (EK) Nr. 2223/96 īstenošanu attiecībā uz īstermiņa valsts finanšu statistiku (OV L 29, 4.2.2000., 4. lpp.).
            
         
               —
            
            
               Eiropas Parlamenta un Padomes Regula (EK) Nr. 1221/2002 (2002. gada 10. jūnijs) par valsts ceturkšņa nefinanšu pārskatiem (OV L 179, 9.7.2002., 1. lpp.).
            
         
               —
            
            
               Eiropas Parlamenta un Padomes Regula (EK) Nr. 501/2004 (2004. gada 10. marts) par valsts ceturkšņa finanšu pārskatiem (OV L 81, 19.3.2004., 1. lpp.).
            
         
               —
            
            
               Padomes Regula (EK) Nr. 1222/2004 (2004. gada 28. jūnijs) par to, kā apkopot un sūtīt datus, kas attiecas uz valsts parādu ceturksnī (OV L 233, 2.7.2004., 1. lpp.).
            
         
               —
            
            
               Komisijas Regula (EK) Nr. 1500/2000 (2000. gada 10. jūlijs) par Padomes Regulas (EK) Nr. 2223/96 īstenošanu attiecībā uz valsts izdevumiem un ieņēmumiem (OV L 172, 12.7.2000., 3. lpp.).
            
         
               —
            
            
               Padomes Regula (EK) Nr. 2223/96.
            
         
      (7)  OV L 52, 22.2.1997., 1. lpp.